આગામી ચૂંટણીઓમાં કોંગ્રેસ સાથે સમજૂતી ના કરવી એવું અત્યારે તો સીપીઆઈ (એમ) દ્વારા નક્કી થયું છે. જોકે આખરી નિર્ણય લેવાયો નથી, પણ ભાજપવિરોધી મોરચો ઊભો કરવાની દિશામાં થઈ રહેલા વધુ એક પ્રયાસને ફટકો પડી શકે છે. કોંગ્રેસના એકહથ્થુ શાસન સામે કોંગ્રેસવિરોધી મોરચો ઊભો કરવાની કોશિશ કટોકટી પછીના સમયગાળામાં ઝડપી બની હતી. જોકે તે પછીના સમયગાળામાં પણ ડાબેરીએ ભાજપ ફાવી ના જાય તે માટે કોંગ્રેસને જરૂર પડ્યે ત્યારે સાથ આપીને કોંગ્રેસવિરોધી મોરચાને નબળો પાડ્યો હતો. સરવાળે ભાજપ એવો ફાવી ગયો કે ડાબેરીઓ પાસે હવે કોઈ રાજ્ય સલામત રહ્યું નથી. ત્રણ રાજ્યો ડાબેરીઓ માટે અગત્યના રહ્યાંં છે. કેરળ, પશ્ચિમ બંગ અને ત્રિપુરા. ત્રિપુરામાં ચૂંટણી જાહેર થઈ ગઈ છે અને આ વખતે ભાજપ અહીં જોર કરી રહ્યો છે. 25 વર્ષથી સીપીઆઈ (એમ)ની આગેવાનીમાં ડાબેરી મોરચો સત્તામાં છે. ડાબેરી સામે ભાજપની જમણેરી ચેલેન્જ આવી પડી છે ત્યારે કોંગ્રેસ સાથે કોઈ સમજૂતી થશે કે કેમ તે સવાલ અગત્યનો હતો. તેનો જવાબ ‘ના’માં આવ્યો છે. 1988માં ફક્ત એક વખત કોંગ્રેસની સરકાર ત્રિપુરામાં આવી હતી.